
Porózus kőzetek kapillaritása szennyezőanyagok jelenlétében

Kulcsszavak: kapillaritás; kapilláris emelkedés; porózus kőzetek
A talaj szennyeződése emberi tevékenységek eredményeként sajnos szinte elkerülhetetlen. A felszín alatt jelen lévő különböző típusú szennyezőanyagok megváltoztatják a telítetlen és telített porózus közeg hidraulikai és geotechnikai tulajdonságait. A szennyezett területekkel kapcsolatos munkákban kulcsfontosságú a szennyezőanyag - földtani közeg egymásra ható viselkedésének megismerése. A kutatómunka célja porózus kőzetek kapillaritásában bekövetkező változások vizsgálata különböző típusú szennyezőanyagok jelenlétében. A kapilláris szívás spontán módon, a gravitációs és súrlódási erőkkel szemben megy végbe, amikor a folyadék viszonylag száraz, hidrofil porózus közegben terjed. Hasonlóképpen, a telítetlen zónában a kapilláris emelkedés a talajvíz felfelé irányuló mozgását eredményezi. A pórusok kapillaritása négy tényezőtől függ: a pórusfolyadék felületi feszültségétől és sűrűségétől, a szilárd-folyadék határfelületi nedvesítési szögtől és a pórusok sugarától. A szennyezőanyagok még kis koncentrációban is megváltoztathatják a felületi feszültséget, valamint a szilárd-folyadék fázis közötti érintkezési szöget és a talaj pórusfolyadék sűrűségét is. A kutatáshoz laboratóriumi kísérleteket végzek, amelyekkel a talajminták kapilláris emelkedése határozható meg. A mérések során egyrészt a talajminta összetétele (homok és agyag különböző arányú keveréke) kerül változtatásra. Az agyag homokhoz keverésével szerkezetéből adódóan a kapilláris emelkedés növekszik. Szennyezőanyagnak felületaktív anyag (alkohol, tenzid, stb.), kőolajszármazék, és szervetlen sóoldat kerül tesztelésre. A kísérletekhez a standard méréseket módosítjuk elsősorban a tesztfolyadék változtatásával (desztillált víz és oldatok). A kutatómunka részeként a mért adatok feldolgozásán, ábrázolásán és értelmezésén túl a kapott eredményeket matematikai modellekhez hasonlítanám, annak érdekében, hogy a különböző befolyásoló tényezők mellett feltárjam az összetettebb hatásmechanizmusokat is.



